**Lakivaliokunnan mietintö 2/2016 kirkkohallituksen esityksestä 1/2016**

**Arkkipiispan vaalitapaa koskevien kirkkolain ja kirkon vaalijärjestyksen säännösten muuttaminen**

Asianumero D/120/00.08.00/2016

2015-00095

Kirkolliskokous on täysistunnossaan 11 päivänä toukokuuta 2016 lähettänyt lakivaliokunnalle otsikossa mainitun asian. Lakivaliokunnalla on ollut käytettävänään perustevaliokunnan lausunto 1/2016. Lakivaliokunnan työskentelyyn on asiantuntijana osallistunut professori Veli-Pekka Viljanen. Lakivaliokunta on kuullut asiantuntijoina arkkipiispa Kari Mäkistä, Helsingin hiippakunnan piispa Irja Askolaa sekä kirkkoneuvos Pirjo Pihlajaa.

**1. Kirkkohallituksen esitys**

Esityksessä ehdotetaan muutettavaksi arkkipiispan vaalitapaa, koska arkkipiispan kokonaiskirkon tehtävät ovat vuosien varrella lisääntyneet ja niiden merkitys on kasvanut. Vaalitapaa ehdotetaan muutettavaksi siten, että arkkihiippakunnassa annettujen äänien painoarvoa vähennettäisiin jakamalla äänet luvulla kolme. Äänioikeutettujen lukumäärä ei esitetyssä mallissa muuttuisi.

Esityksen tavoitteena on lisätä muiden hiippakuntien ja kokonaiskirkon vaikutusta arkkipiispan vaalissa muuttamatta kuitenkaan arkkipiispan ja muiden piispojen välistä työnjakoa tai sen perusteita.

Ehdotetut kirkkolain ja kirkon vaalijärjestyksen muutokset on tarkoitettu tulemaan voimaan mahdollisimman pian niiden hyväksymisen jälkeen.

**2. Perustevaliokunnan lausunto**

Perustevaliokunta toteaa, että arkkipiispan asemasta ja vaalitavasta on käyty keskustelua ainakin vuodesta 1968 asti. Vuoden 2000 jälkeen arkkipiispan vaalitapa on ollut kirkolliskokouksessa käsiteltävänä kolme kertaa ennen nykyistä esitystä. Aikaisemmissa lausunnoissaan perustevaliokunta on nostanut esiin kolme keskeistä periaatetta: on pidettävä huolta, että arkkipiispan yhteys hiippakuntansa seurakuntiin ei heikkene, että arkkipiispan asemaa suhteessa muihin piispoihin ei vahvisteta ja että kirkon hallinnon hierarkkisuutta ei lisätä.

Perustevaliokunta toteaa, että nyt käsiteltävänä oleva kirkkohallituksen esitys perustuu emerituspiispa Gustav Björkstrandin selvitykseen arkkipiispan viran luonteesta ja tehtävistä sekä vaalitavasta. Arkkipiispan tehtäviä tarkasteltiin kirkon keskushallintoa koskevien kirkkolain ja kirkkojärjestyksen säännösten uudistamisen yhteydessä. Nyt käsiteltävänä on vaalitavan muuttamista koskeva asiakokonaisuus. Tarve arvioida arkkipiispan vaalitapaa nousee myös 1.7.2014 voimaan tulleista papiston äänioikeutta koskevien säännösten muutoksista, joilla luovuttiin ikään ja voimassa olevaan viranhoitomääräykseen liittyneistä rajoituksista. Tämä on johtanut valitsijoiden määrän kasvamiseen siten, että arkkihiippakunnan ja muiden hiippakuntien äänimäärien suhde on tammikuun 2016 tilanteen mukaan 79:21.

Perustevaliokunta katsoo, että arkkipiispan vaalitapaa arvioitaessa on otettava huomioon kolme näkökohtaa. Nämä ovat piispanvirasta nousevat periaatteet, arkkipiispan kokonaiskirkolliset tehtävät sekä arkkipiispan asema kirkon edustajana suhteessa muuhun yhteiskuntaan. Erityisesti yhteiskuntasuhteiden painoarvo on viime aikoina lisääntynyt.

Perustevaliokunta toteaa, että arkkipiispan virka on ensisijaisesti hiippakuntapiispan virka. Arkkipiispalla on oltava maantieteellinen alue, jonka kaitsija hän on. Muodollista piispuutta, joka toteutuisi ilman hiippakuntaa, ei ole luterilaisessa kirkossa nähty mahdolliseksi. Arkkipiispa on *primus inter pares*, ensimmäinen muiden yhdenvertaisten piispojen joukossa. Perustevaliokunta katsoo, että arkkipiispan vaalitapa on pyrittävä järjestämään niin, että se takaa viranhaltijan legitimiteetin sekä hänen omassa hiippakunnassaan että kokonaiskirkollisissa tehtävissä. Perustevaliokunta toteaa, että tarkkaa suhdelukua ei voida ratkaista teologisin perustein, vaan kysymys on tarkoituksenmukaisuudesta. Perustevaliokunta pitää teologisesti mahdollisena kirkkohallituksen esityksessä ehdotettua jakolukua kolme, joka jättäisi arkkihiippakunnan äänille vaalissa pienen enemmistön, mutta vahvistaisi kokonaiskirkon vaikutusta vaaliin.

Arkkipiispan kokonaiskirkollisten tehtävien vuoksi perustevaliokunta pitää perusteltuna, että muiden hiippakuntien edustajat osallistuvat arkkipiispan valintaan. Perustevaliokunta katsoo, että muiden hiippakuntien vaikutusta voidaan laajentaa nykyisestä, kunhan se ei uhkaa arkkipiispan asemaa ja legitimiteettiä oman hiippakuntansa piispana. Vaalitavan on perustuttava arkkipiispan lakisääteisiin tehtäviin. Sen ei pidä johtaa siihen, että arkkipiispa miellettäisiin muiden piispojen yläpuolella olevaksi kirkon johtajaksi.

Perustevaliokunta toteaa, että arkkipiispan tehtäviin kuuluu käytännössä myös yhteiskuntasuhteiden hoitamista, vaikka siitä ei ole erikseen säädetty. Perustevaliokunta katsoo, ettei muutoksia arkkipiispan vaalitapaan pidä tehdä julkisuuskuvan perusteella, vaan vaalitavan on perustuttava kirkkomme kirkkokäsitykseen ja säännöksiin.

Perustevaliokunta on lausunnossaan pyytänyt lakivaliokuntaa kiinnittämään yhdenvertaisuuden vuoksi huomiota vaalissa niiden arkkihiippakunnan valitsijoiden asemaan, jotka ovat kirkolliskokouksen, kirkkohallituksen tai tuomiokapitulin jäseniä.

Perustevaliokunta pitää teologisesti mahdollisena arkkipiispan vaalitavan muuttamista kirkkohallituksen esittämällä tavalla.

**3. Piispainkokouksen lausunto**

Piispainkokous on antanut esitysluonnoksesta lausunnon kirkkohallitukselle 3.12.2015. Lausunto on otettu huomioon kirkkohallituksen esityksessä. Lausunnossaan piispainkokous toteaa, että esityksen lähtökohtana on luterilainen perinne piispuudesta, joka on ennen kaikkea evankeliumin julistamisen ja sakramenttien jakamisen virka. Piispa kaitsee, ohjaa ja valvoo hiippakuntansa papistoa ja seurakuntia. Arkkipiispa on kirkon järjestysmuodon mukaan ensimmäinen vertaistensa joukossa (*primus inter pares*). Piispuuteen kuuluu välttämättä yhteys seurakuntiin. Arkkihiippakunnassa molemmat piispat ovat koko hiippakunnan piispoja.

Piispainkokous yhtyy näkemykseen, että erityisesti arkkipiispan kokonaiskirkollisten tehtävien määrässä ja laadussa on tapahtunut kasvua, ja pitää tarkoituksenmukaisena, että arkkipiispan viran luonteessa tapahtunut muutos huomioidaan vaalissa. Piispainkokous korostaa, että vaalitavassa tulee ottaa huomioon sekä arkkipiispan asema hiippakuntansa piispana että toiminta kokonaiskirkollisissa tehtävissä.

Piispainkokous katsoo, että arkkipiispan vaalitapaa on mahdollista muuttaa kirkkohallituksen esityksen mukaan. Piispan viran teologisista ja historiallisista näkökohdista katsottuna on perusteltua, että arkkihiippakunnan äänioikeutetuilla säilyy äänten pieni enemmistö arkkipiispan vaalissa.

**4. Lakivaliokunnan kannanotot**

**4.1. Yleisperustelut**

**4.1.1. Kirkkohallituksen esityksen tavoitteet, toteuttamisvaihtoehdot ja keskeiset ehdotukset**

Kirkkohallituksen esityksen tavoitteena on muuttaa arkkipiispan vaalitapaa vastaamaan arkkipiispan tosiasiallisia tehtäviä nykypäivänä. Tavoitteena on muuttaa arkkipiispan vaalitapaa siten, että arkkihiippakunnan ohella myös muiden hiippakuntien sekä kokonaiskirkon ääni tulisi selkeämmin esiin. Tarkoituksena ei kuitenkaan ole muuttaa arkkipiispan ja muiden piispojen välistä työnjakoa tai sen perusteita. Tavoitteena on myös turvata arkkipiispan legitimiteetti omassa hiippakunnassaan.

Kirkkohallituksen esityksessä on arvioitu kolmea eri toteuttamisvaihtoehtoa tavoitteiden saavuttamisen kannalta.

Ensimmäisenä vaihtoehtona on arkkipiispan vaalin siirtäminen kirkolliskokoukselle. Tässä mallissa äänestäjillä olisi paremmat edellytykset arvioida ehdokkaiden sopivuutta ja kykyä hoitaa arkkipiispan virkaa kuin nykyisessä vaalitavassa. Arkkihiippakunnan vaikutus oman piispansa vaaliin rajoittuisi kuitenkin oman hiippakunnan edustajiin kirkolliskokouksessa, mikä heikentäisi olennaisesti arkkipiispan legitimiteettiä omassa hiippakunnassaan. Lisäksi arkkipiispan vastuualueelta tulevien valitsijoiden määrä olisi täysin sattumanvarainen. Malli supistaisi demokraattisia vaikuttamismahdollisuuksia kirkossa eikä myöskään olisi täysin sopusoinnussa kirkon järjestysmuodon kanssa.

Toisena vaihtoehtona on hiippakunnista valittujen valitsijamiesten suorittama arkkipiispan vaali. Malli lisäisi merkittävästi muiden hiippakuntien edustusta arkkipiispan vaalissa, mutta jättäisi arkkihiippakunnan valitsijat selkeään vähemmistöön. Malli heikentäisi olennaisesti arkkipiispan yhteyttä arkkihiippakunnan seurakuntiin, jolloin arkkipiispan legitimiteetti toimia arkkihiippakunnassa piispana ohentuisi huomattavasti. Malli edellyttäisi valitsijamiesten vaalia hiippakunnissa, mikä lisäisi tuomiokapitulien virkamiestyötä. Malli saattaisi myös kohdistaa mielenkiinnon valitsijamiehiin arkkipiispaehdokkaiden sijasta.

Kolmantena vaihtoehtona on arkkihiippakunnan äänimäärän painoarvon vähentäminen Ruotsin mallin mukaan. Jos arkkihiippakunnan äänien lukumäärä jaettaisiin kolmella, jättäisi se arkkihiippakunnan äänioikeutetuille enemmistön vaalissa mutta nostaisi kuitenkin huomattavasti muiden hiippakuntien ja kokonaiskirkon edustajien osuutta äänioikeutetuista. Malli yhtäältä vahvistaisi arkkipiispan mandaattia kokonaiskirkon tehtävien osalta ja toisaalta säilyttäisi riittävän legitimiteetin hoitaa piispan tehtäviä arkkihiippakunnassa. Jos sen sijaan jakolukuna olisi neljä tai kahdeksan, johtaisi se eräässä mielessä *primus inter pares* –ajattelun särkymiseen. Arkkipiispa miellettäisiin tällöin ensisijaisesti kokonaiskirkon piispaksi. Arkkipiispa, kuten muutkin piispat, on kuitenkin kirkon järjestysmuodon ja tradition mukaan ennen kaikkea oman hiippakuntansa hengellinen kaitsija, jonka lisäksi hänellä on kokonaiskirkon tehtäviä.

Kirkkohallituksen esityksessä ehdotetaan arkkipiispan vaalitapaa muutettavaksi siten, että arkkihiippakunnan äänimäärän painoarvoa vähennettäisiin. Äänioikeutettujen lukumäärä ei ehdotetussa mallissa muuttuisi. Ottaen huomioon kirkon järjestysmuodon ja tradition tarkoituksenmukaisinta olisi, että arkkihiippakunnan äänioikeutetut säilyttäisivät arkkipiispan vaalissa äänten enemmistön. Jakoluku kolme olisi soveltuvin vaihtoehto. Arkkihiippakunnan äänioikeutetuilla säilyisi silloin vaalissa pieni enemmistö (55/45).

**4.1.2. Lakivaliokunnan kannanotto**

Lakivaliokunta pitää kirkkohallituksen esityksen tavoitteita ja niiden perusteluja tarkoituksenmukaisina. Esitetty arkkipiispan vaalitavan muutos johtaa siihen, että muiden hiippakuntien ja siten myös laajemmin koko kirkon ääni tulisi arkkipiispaa valittaessa selkeämmin esille. Lakivaliokunta pitää hyvänä, että esityksessä on pohdittu erilaisia toteuttamisvaihtoehtoja ja analysoitu niiden vahvuuksia ja ongelmakohtia.

Lakivaliokunta toteaa, että sekä piispainkokous että perustevaliokunta ovat korostaneet, että piispan virkaan kuuluu olennaisesti, että piispa on oman alueellisen hiippakuntansa kaitsija. Myös arkkipiispan viran kohdalla on pidetty keskeisenä, että arkkipiispalla on maantieteellinen alue, jonka kaitsija hän on. Toisaalta piispainkokous ja perustevaliokunta ovat lausunnoissaan tunnistaneet arkkipiispan kokonaiskirkon tehtävien määrän ja merkityksen kasvun sekä siihen perustuvan tarpeen lisätä muiden hiippakuntien ja siten laajemmin koko kirkon vaikutusmahdollisuuksia arkkipiispan vaalissa. Näitä näkökulmia on pidetty tärkeinä myös aikaisemmissa arkkipiispan vaalitavan muutosta koskevissa esityksissä.

Lakivaliokunta toteaa, että kirkkohallituksen esityksessä molemmat edellä mainitut näkökulmat on otettu huomioon. Lakivaliokunta pitää perusteltuna kirkkohallituksen esityksen linjausta, jossa on haettu tasapainoa arkkipiispan lisääntyneiden kokonaiskirkon tehtävien ja kirkon järjestysmuodon ja tradition välillä. Lakivaliokunta katsoo, että esitetty malli, jossa arkkihiippakunnan äänioikeutetuilla säilyy arkkipiispan vaalissa pieni enemmistö, takaa riittävän yhteyden hiippakuntaan ja seurakuntiin ja siten antaa virkaan valitulle legitimiteetin hoitaa piispan tehtäviä arkkihiippakunnassa. Mallissa on kuitenkin otettu myös huomioon arkkipiispan niiden tehtävien lisääntyminen, jotka koskevat kirkkoa kokonaisuutena ja annettu nykyistä selvästi enemmän painoarvoa muiden hiippakuntien ja siten laajemmin koko kirkon edustajille.

Lakivaliokunta pitää esitettyä mallia tasapainoisena kompromissina, jossa on otettu huomioon sekä koko kirkon että arkkihiippakunnan tarpeet. Lakivaliokunta katsoo, että kirkkohallituksen esitys vastaa asetettuihin tavoitteisiin ja uudistustarpeisiin.

Lakivaliokunta yhtyy perustevaliokunnan näkemykseen, että arkkipiispan vaalissa äänten tarkkaa suhdelukua ei voida ratkaista teologisin perustein, vaan kysymys on tarkoituksenmukaisuudesta. Lakivaliokunta pitää perusteltuna, ettei kirkkohallituksen esityksessä ole pyritty määrittelemään äänten jakolukua laskemalla kokonaiskirkon tehtävien osuutta arkkipiispan työstä, vaan on tarkasteltu arkkipiispan asemaa ja tehtäviä kokonaisuutena. Lakivaliokunta katsoo, että ehdotettu jakoluku kolme mahdollistaa ratkaisun, jossa arkkipiispan asemaan ja tehtäviin liittyvät näkökulmat ovat hyvin tasapainossa. Sekä piispainkokous että perustevaliokunta ovat pitäneet ehdotettua mallia mahdollisena.

Lakivaliokunta on pohtinut arkkihiippakunnan ja muiden hiippakuntien edustajien äänten keskinäisen suhteen muuttumista, jos arkkihiippakunnan äänioikeutettujen määrä muuttuu. Lakivaliokunta toteaa, että arkkihiippakunnan äänien jääminen vähemmistöön edellyttäisi huomattavan suuria muutoksia arkkihiippakunnan papiston määrässä. Lakivaliokunta katsoo, että äänioikeutettujen määrän vaihtelu on tavanomaista kaikissa vaaleissa eikä siinä ole periaatteellista ongelmaa.

Perustevaliokunta on lausunnossaan pyytänyt lakivaliokuntaa kiinnittämään yhdenvertaisuuden näkökulmasta huomiota vaalissa niiden arkkihiippakunnan valitsijoiden asemaan, jotka ovat kirkolliskokouksen, kirkkohallituksen tai tuomiokapitulin jäseniä.

Lakivaliokunta on pohtinut perusteellisesti yhdenvertaisuuteen liittyviä näkökulmia. Lakivaliokunta toteaa, että kirkkohallituksen esityksen tavoitteena on lisätä muiden hiippakuntien ja siten laajemmin koko kirkon vaikutusta arkkipiispan vaalissa. Arkkipiispan vaalitapaa ehdotetaan muutettavaksi siten, että arkkihiippakunnassa annettujen äänien painoarvoa vähennettäisiin jakamalla äänet luvulla kolme. Lakivaliokunta toteaa, että yhdenvertaisuutta eri äänestäjäryhmien välillä tarkasteltaessa on aina kysymys siitä, mihin jotakin ryhmää verrataan. Kirkkohallituksen esittämässä mallissa kaikki arkkihiippakunnan äänioikeutetut on arkkipiispan vaalissa asetettu samaan asemaan. Yhdenvertaisuus toteutuu näin ollen arkkihiippakunnan äänioikeutettujen välillä.

Lakivaliokunta pitää tärkeänä, että arkkipiispan vaali seuraa mahdollisimman pitkälle muiden piispojen vaalitapaa. Mikäli äänioikeus hiippakunnan sisällä määräytyisi erilaiseksi sen mukaan, mihin äänioikeus perustuu, merkitsisi tämä sitä, että muiden piispojen valintamenettelystä poiketen arkkipiispan vaalissa joillakin hiippakunnan äänioikeutetuilla olisi suurempi painoarvo kuin muilla.

Lakivaliokunta pitää kirkkohallituksen esittämää mallia yhdenvertaisuuden näkökulmasta ongelmattomana, koska siinä kaikkia arkkihiippakunnan äänioikeutettuja kohdellaan samalla tavalla. Kirkkohallituksen ehdotus vastaa myös yleistä piispanvaalin mallia, josta arkkipiispan valinta poikkeaa ainoastaan siltä osin, että äänioikeutettuja on muissakin hiippakunnissa. Lakivaliokunta pitää näitä näkökulmia tärkeinä kirkkohallituksen esitystä puoltavina seikkoina.

Lakivaliokunta katsoo, että kirkkohallituksen esittämä malli on johdonmukainen ja vastaa asetettuun tavoitteeseen lisätä muiden hiippakuntien ja siten laajemmin koko kirkon vaikutusmahdollisuuksia arkkipiispan vaalissa.

Lakivaliokunta kiinnittää huomiota kirkkohallituksen esityksen sisältämään pyöristyssäännökseen. Ehdotetun säännöksen mukaan jos arkkihiippakunnan äänioikeutettujen antamaksi äänimääräksi tulee jakolaskun jälkeen desimaaliluku, se pyöristetään alaspäin lähimpään kokonaislukuun. Lakivaliokunta toteaa, ettei kirkkohallituksen esityksessä ole perusteltu pyöristämisen tarvetta eikä selvitetty sen mahdollisia vaikutuksia vaalin tulokseen. Lakivaliokunta ei pidä pyöristämistä tarpeellisena. Lakivaliokunta toteaa lisäksi, että desimaaleja käytetään myös kirkolliskokousedustajien ja hiippakuntavaltuustojen jäsenten vaaleissa.

Lakivaliokunta pitää perusteltuna kirkkohallituksen esitystä, että piispan vaalissa äänioikeus on hiippakunnasta hiippakuntavaltuustoon valittujen maallikkojäsenten ja kirkolliskokoukseen valittujen maallikkoedustajien lisäksi myös kirkkohallitukseen valitulla maallikkojäsenellä.

Lakivaliokunta toteaa, että ehdotettu arkkipiispan vaalitavan uudistus on tarpeellinen ja se on syytä toteuttaa esitetyssä aikataulussa.

**5. Yksityiskohtaiset perustelut**

KL 23:16. Lakivaliokunta on muuttanut 3 momentin viimeisen lauseen muotoon: ”Vaalin tulosta laskettaessa 2 momentissa tarkoitettujen arkkihiippakunnan äänioikeutettujen äänten painoarvoa vähennetään sen mukaan kuin kirkon vaalijärjestyksessä tarkemmin säädetään.” Lakivaliokunta katsoo, että kirkkolaissa tulee ilmaista suoraan periaate äänten painoarvon vähentämisestä. Muutos ei vaikuta kirkkohallituksen esityksen perusratkaisuun.

KVJ 96,2. Lakivaliokunta on poistanut momentin toisen virkkeen ja muuttanut kolmannen virkkeen muotoon ”Tämä luku laskettuna yhteen ehdokkaan saamien muiden äänien kanssa on ehdokkaan äänimäärä.”

**6. Lakivaliokunnan ponsiesitys**

Edellä esitetyin perustein lakivaliokunta esittää, että kirkolliskokous

1) päättäisi esittää valtioneuvostolle, että se ryhtyisi toimenpiteisiin sellaisen lain säätämiseksi, jolla

*muutetaan* kirkkolain (1054/1993) 23 luvun 16 §, sellaisena kuin se on laissa 414/2014, seuraavasti:

23 luku

**Luottamushenkilöt ja vaalit**

16 §

*Piispan vaali ja äänioikeus*

Piispan vaali toimitetaan suljetuin lipuin. Kukin äänioikeutettu saa äänestää yhtä ehdokkaaksi asetettua pappia.

Piispan vaalissa ovat äänioikeutettuja:

1) hiippakunnan papit;

2) hiippakunnan lehtorit;

3) hiippakunnasta hiippakuntavaltuustoon valitut maallikkojäsenet, kirkolliskokoukseen valitut maallikkoedustajat ja kirkkohallitukseen valittu maallikkojäsen;

4) saamelaiskäräjien kirkolliskokoukseen valitsema edustaja Oulun hiippakunnan piispan vaalissa;

5) hiippakunnan seurakuntien maallikkovalitsijat;

6) tuomiokapitulin lakimiesasessori ja maallikkojäsen.

Seurakuntien kirkkovaltuustojen ja seurakuntaneuvostojen maallikkojäsenet valitsevat niin monta maallikkovalitsijaa, että 2 momentin 3–6 kohdassa tarkoitettuja maallikkovalitsijoita on yhteensä yhtä monta kuin äänioikeutettuja pappeja ja lehtoreita yhteensä.

Arkkipiispan vaalissa äänioikeus on lisäksi muista hiippakunnista kirkolliskokoukseen valituilla edustajilla ja saamelaiskäräjien kirkolliskokoukseen valitsemalla edustajalla sekä hiippakuntavaltuustojen, tuomiokapitulien ja kirkkohallituksen jäsenillä. Vaalin tulosta laskettaessa 2 momentissa tarkoitettujen arkkihiippakunnan äänioikeutettujen äänten painoarvoa vähennetään sen mukaan kuin kirkon vaalijärjestyksessä tarkemmin säädetään.

\_\_\_\_\_\_\_\_\_\_\_

Tämä laki tulee voimaan päivänä kuuta 20 .

2) tekisi päätöksen, jolla

*muutetaan* kirkon vaalijärjestyksen (416/2014) 89 §:n 2 momentti ja 96 §, sekä

*lisätään* kirkon vaalijärjestykseen uusi 96 a § seuraavasti:

89 §

*Äänioikeuden käyttäminen arkkipiispan ja piispan vaalissa*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Piispan vaaliin sovelletaan 1 momentin 2 ja 3 kohtaa.

96 §

*Vaalin tuloksen laskeminen piispan vaalissa*

Tuomiokapituli avaa istunnossaan vaaliasiakirjat sisältävät päällykset ja laskee annetut äänet. Tuomiokapitulin on ratkaistava, otetaanko 94 §:n 3 momentissa tarkoitettu äänestyslippu huomioon ääntenlaskennassa ja onko jokin äänestyslippu mitätön 4 momentin perusteella.

Arkkipiispan vaalissa arkkihiippakunnan äänioikeutettujen antamat äänet jaetaan luvulla kolme. (Poist.) Tämä luku laskettuna yhteen ehdokkaan saamien muiden äänien kanssa on ehdokkaan äänimäärä.

96 a §

*Vaalin tuloksen vahvistaminen ja uuden vaalin toimittaminen piispan vaalissa*

Jos joku ehdokkaista on saanut vaalissa enemmän kuin puolet ehdokkaiden yhteen lasketusta äänimäärästä, tuomiokapituli vahvistaa vaalin tuloksen. Tuomiokapituli ilmoittaa vaalin tuloksen pöytäkirjanotteella ehdokkaille ja valitsijayhdistysten asiamiehille. Ilmoitus vaalin tuloksesta on valitusosoituksineen pantava tuomiokapitulin ilmoitustaululle ja pidettävä nähtävänä vaalin tuloksen vahvistamista seuraavasta päivästä valitusajan loppuun asti.

Jollei kukaan ole saanut 1 momentin mukaista enemmistöä äänistä, tuomiokapituli määrää toimitettavaksi uuden vaalin siten kuin kirkkojärjestyksen 18 luvun 1 c §:n 2 momentissa säädetään. Uusi vaali on toimitettava 30 päivän kuluessa ensimmäisestä vaalista siten kuin vaalin toimittamisesta säädetään 93–95 §:ssä. Äänten laskemiseen ja vaalin tuloksen vahvistamiseen sovelletaan mitä 1 momentissa ja 96 §:ssä säädetään.

\_\_\_\_\_\_\_\_

Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain 23 luvun 16 §:n muutos.

14 päivänä syyskuuta 2016

Lakivaliokunnan puolesta

Antti Savela Ritva Saario

puheenjohtaja sihteeri

Asian käsittelyyn ovat ottaneet osaa puheenjohtaja Savela sekä jäsenet Ansaharju, Aula, Hallamaa, Hiitola, Huttunen, Jääskeläinen, Kaisanlahti, Kalliala, Korpela, Linnoinen, Pelkonen, Perälä, Rasimus, Steffansson, Tuori, Weuro ja Ylä-Autio.

*Liite*

*Rinnakkaistekstit*

**Laki kirkkolain 23 luvun 16 §:n muuttamisesta**

Kirkolliskokouksen ehdotuksen ja eduskunnan päätöksen mukaisesti

*muutetaan* kirkkolain (1054/1993) 23 luvun 16 §, sellaisena kuin se on laissa 414/2014, seuraavasti:

|  |  |  |
| --- | --- | --- |
| *Voimassa oleva kirkkolaki* |  | *Ehdotus* |
| 23 luku **Luottamushenkilöt ja vaalit**  16 §  *Piispan vaali ja äänioikeus*  Piispan vaali toimitetaan suljetuin lipuin. Kukin äänioikeutettu saa äänestää yhtä ehdokkaaksi asetettua pappia.  Piispan vaalissa ovat äänioikeutettuja:  1) hiippakunnan papit;  2) hiippakunnan lehtorit;  3) hiippakunnasta hiippakuntavaltuustoon valitut maallikkojäsenet ja kirkolliskokoukseen valitut maallikkoedustajat;  4) saamelaiskäräjien kirkolliskokoukseen valitsema edustaja Oulun hiippakunnan piispan vaalissa;  5) hiippakunnan seurakuntien maallikkovalitsijat;  6) tuomiokapitulin lakimiesasessori ja maallikkojäsen.  Seurakuntien kirkkovaltuustojen ja seurakuntaneuvostojen maallikkojäsenet valitsevat niin monta maallikkovalitsijaa, että 2 momentin 3–6 kohdassa tarkoitettuja maallikkovalitsijoita on yhteensä yhtä monta kuin äänioikeutettuja pappeja ja lehtoreita yhteensä.  Arkkipiispan vaalissa äänioikeus on myös muista hiippakunnista kirkolliskokoukseen valitulla edustajalla ja saamelaiskäräjien kirkolliskokoukseen valitsemalla edustajalla sekä hiippakuntavaltuustojen, tuomiokapitulien ja kirkkohallituksen jäsenillä. |  | 23 luku  **Luottamushenkilöt ja vaalit**  16 §  *Piispan vaali ja äänioikeus*  Piispan vaali toimitetaan suljetuin lipuin. Kukin äänioikeutettu saa äänestää yhtä ehdokkaaksi asetettua pappia.  Piispan vaalissa ovat äänioikeutettuja:  1) hiippakunnan papit;  2) hiippakunnan lehtorit;  3) hiippakunnasta hiippakuntavaltuustoon valitut maallikkojäsenet, kirkolliskokoukseen valitut maallikkoedustajat *ja kirkkohallitukseen valittu maallikkojäsen*;  4) saamelaiskäräjien kirkolliskokoukseen valitsema edustaja Oulun hiippakunnan piispan vaalissa;  5) hiippakunnan seurakuntien maallikkovalitsijat;  6) tuomiokapitulin lakimiesasessori ja maallikkojäsen.  Seurakuntien kirkkovaltuustojen ja seurakuntaneuvostojen maallikkojäsenet valitsevat niin monta maallikkovalitsijaa, että 2 momentin 3–6 kohdassa tarkoitettuja maallikkovalitsijoita on yhteensä yhtä monta kuin äänioikeutettuja pappeja ja lehtoreita yhteensä.  Arkkipiispan vaalissa äänioikeus on *lisäksi* muista hiippakunnista kirkolliskokoukseen valitulla edustajalla ja saamelaiskäräjien kirkolliskokoukseen valitsemalla edustajalla sekä hiippakuntavaltuustojen, tuomiokapitulien ja kirkkohallituksen jäsenillä. *Vaalin tulosta laskettaessa 2 momentissa tarkoitettujen arkkihiippakunnan äänioikeutettujen äänten painoarvoa vähennetään sen mukaan kuin kirkon vaalijärjestyksessä tarkemmin säädetään.* |
|  |  | \_\_\_\_\_\_\_\_\_\_\_  *Tämä laki tulee voimaan päivänä kuuta 20 .* |

**Kirkolliskokouksen päätös kirkon vaalijärjestyksen muuttamisesta**

Kirkolliskokouksen päätöksen mukaisesti

*muutetaan* kirkon vaalijärjestyksen (416/2014) 89 §:n 2 momentti ja 96 §, sekä

*lisätään* kirkon vaalijärjestykseen uusi 96 a § seuraavasti:

|  |  |  |
| --- | --- | --- |
| *Voimassa oleva kirkon vaalijärjestys* |  | *Ehdotus* |

|  |  |  |
| --- | --- | --- |
| 89 §  *Äänioikeuden käyttäminen arkkipiispan ja piispan vaalissa*  \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_  Piispan vaaliin sovelletaan, mitä 1 momentin 3 kohdassa säädetään.  96 §  *Äänten laskenta, vaalin tuloksen vahvistaminen ja uuden vaalin toimittaminen*  Tuomiokapituli avaa istunnossaan vaaliasiakirjat sisältävät päällykset. Tuomiokapitulin on ratkaistava, otetaanko 94 §:n 3 momentissa tarkoitettu äänestyslippu huomioon ääntenlaskennassa ja onko jokin äänestyslippu mitätön 4 momentin perusteella.  Jos joku ehdokkaista on saanut vaalissa enemmän kuin puolet annetuista äänistä, tuomiokapituli vahvistaa vaalin tuloksen. Tuomiokapituli ilmoittaa vaalien tuloksen pöytäkirjanotteella ehdokkaille ja valitsijayhdistysten asiamiehille. Ilmoitus vaalin tuloksesta on valitusosoituksineen pantava tuomiokapitulin ilmoitustaululle ja pidettävä nähtävänä vaalin tuloksen vahvistamista seuraavasta päivästä valitusajan loppuun asti.  Jollei kukaan ole saanut 2 momentin mukaista enemmistöä äänistä, tuomiokapituli määrää toimitettavaksi uuden vaalin siten kuin kirkkojärjestyksen 18 luvun 1 c §:n 2 momentissa säädetään. Uusi vaali on toimitettava 30 päivän kuluessa ensimmäisestä vaalista siten kuin vaalin toimittamisesta säädetään 93–95 §:ssä. Äänten laskemiseen ja vaalin tuloksen vahvistamiseen sovelletaan mitä 1 ja 2 momentissa säädetään. |  | 89 §  *Äänioikeuden käyttäminen arkkipiispan ja piispan vaalissa*  \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_  Piispan vaaliin sovelletaan *1 momentin 2 ja 3 kohtaa.*  96 §  ***Vaalin tuloksen laskeminen piispan***  ***vaalissa***  Tuomiokapituli avaa istunnossaan vaaliasiakirjat sisältävät päällykset *ja laskee annetut äänet*. Tuomiokapitulin on ratkaistava, otetaanko 94 §:n 3 momentissa tarkoitettu äänestyslippu huomioon ääntenlaskennassa ja onko jokin äänestyslippu mitätön 4 momentin perusteella.  *Arkkipiispan vaalissa arkkihiippakunnan äänioikeutettujen antamat äänet jaetaan luvulla kolme.* (*Poist.*) *Tämä luku laskettuna yhteen ehdokkaan saamien muiden äänien kanssa on ehdokkaan äänimäärä.*  96 a §  ***Vaalin tuloksen vahvistaminen ja uuden vaalin toimittaminen piispan vaalissa***  Jos joku ehdokkaista on saanut vaalissa enemmän kuin puolet *ehdokkaiden yhteen lasketusta äänimäärästä*, tuomiokapituli vahvistaa vaalin tuloksen. Tuomiokapituli ilmoittaa *vaalin* tuloksen pöytäkirjanotteella ehdokkaille ja valitsijayhdistysten asiamiehille. Ilmoitus vaalin tuloksesta on valitusosoituksineen pantava tuomiokapitulin ilmoitustaululle ja pidettävä nähtävänä vaalin tuloksen vahvistamista seuraavasta päivästä valitusajan loppuun asti.  Jollei kukaan ole saanut *1* momentin mukaista enemmistöä äänistä, tuomiokapituli määrää toimitettavaksi uuden vaalin siten kuin kirkkojärjestyksen 18 luvun 1 c §:n 2 momentissa säädetään. Uusi vaali on toimitettava 30 päivän kuluessa ensimmäisestä vaalista siten kuin vaalin toimittamisesta säädetään 93–95 §:ssä. Äänten laskemiseen ja vaalin tuloksen vahvistamiseen sovelletaan mitä *1 momentissa ja 96 §:ssä* säädetään. |
|  |  | \_\_\_\_\_\_\_\_\_  *Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain 23 luvun 16 §:n muutos.* |